CELEX: 62021TN0201
Language: mt
Date: 2021-04-06 00:00:00
Title: Kawża T-201/21: Rikors ippreżentat fis-6 ta’ April 2021 – Covington & Burling and Van Vooren vs Il-Kummissjoni

7.6.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 217/62
            
         
      Rikors ippreżentat fis-6 ta’ April 2021 – Covington & Burling and Van Vooren vs Il-Kummissjoni
      (Kawża T-201/21)
      (2021/C 217/78)
      Lingwa tal-kawża: l-Ingliż
      
         Partijiet
      
      
         Rikorrenti: Covington & Burling (Saint-Josse-ten-Noode, il-Belġju) u Bart Van Vooren (Meise, il-Belġju) (rappreżentant: P. Diaz Gavier, lawyer)
      
         Konvenut: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla d-deċiżjoni tal-Kummissjoni tat-12 ta’ Marzu 2021 li tirrifjuta li tagħti aċċess għad-dokumenti mitluba (1) taħt ir-Regolament dwar it-Trasparenza;
               
            
                  —
               
               
                  tordna lill-Kummissjoni sabiex tagħti aċċess immedjat għad-dokumenti mitluba; u
               
            
                  —
               
               
                  tikkundanna lill-Kummissjoni għall-ispejjeż legali u spejjeż oħra sostnuti minn Covington f’din il-kawża.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw ħames motivi.
      
                  1.
               
               
                  L-ewwel motiv ibbażat fuq il-fatt li l-Kummissjoni żbaljat meta bbażat ruħha fuq it-tieni inċiż tal-Artikolu 4(3) tar-Regolament dwar it-Trasparenza (2) sabiex tiġġustifika r-rifjut tagħha li tagħti aċċess għad-dokumenti mitluba.
               
            
                  2.
               
               
                  It-tieni motiv ibbażat fuq l-allegazzjoni li, anki fil-każ li t-tieni inċiż tal-Artikolu 4(3) tar-Regolament dwar it-Trasparenza, jew kwalunkwe motiv ieħor ta’ dan l-Artikolu 4 tiegħu, kien applikabbli, il-Kummissjoni naqset milli turi b’liema mod id-dokumenti mitluba kienu jissodisfaw ir-rekwiżiti.
               
            
                  3.
               
               
                  It-tielet motiv ibbażat fuq il-fatt li l-Kummissjoni żbaljat meta bbażat ruħha fuq ir-Regolament dwar il-Komitoloġija (3) sabiex issostni r-rifjut tagħha li tagħti aċċess għad-dokumenti mitluba.
               
            
                  4.
               
               
                  Ir-raba’ motiv ibbażat fuq l-allegazzjoni li l-Kummissjoni żbaljat meta bbażat ruħha fuq ir-Regoli Standard ta’ Proċedura għall-Kumitati sabiex issostni r-rifjut tagħha.
               
            
                  5.
               
               
                  Il-ħames motiv ibbażat fuq l-allegazzjoni li d-deċiżjoni kkontestata tikser il-prinċipji ġenerali ta’ trasparenza u tippreġudika l-leġittimità demokratika tal-atti ta’ implimentazzjoni.
               
            
         (1)  Nota editorjali: Id-dokumenti mitluba jikkonċernaw proċedura ta’ komitoloġija u, b’mod partikolari, dokumenti relatati mar-rekord tal-votazzjoni ta’ ċerti Stati Membri fir-rigward tal-abbozz tar-Regolament tal-Kummissjoni li jemenda l-Anness III tar-Regolament (KE) Nru 1925/2006 tal-Parlament Ewropew u tal-Kunsill rigward l-ispeċijiet botaniċi li fihom derivati tal-idrossiantraċen.
      
         (2)  Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU Edizzjoni Speċjali bil-Malti, Kapitolu 1, Vol. 3, p. 331).
      
         (3)  Regolament (EU) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni (ĠU 2011, L 55, p. 13).